**GRADIVO ZA NOVINARJE**

**Srečanje z novinarji, 22. december 2021**

**Vsebina:**

I. Aktualne razmere na trgu

II. Pregled dela KGZS v letu 2021

III. Načrti za leto 2022

1. **AKTUALNE RAZMERE NA TRGU (gibanje cen)**

***POVZETEK****: V letošnji pomladi se je začelo, vse do danes pa se nadaljujejo resne zaostritve pogojev pridelovanja, posebej z izjemno visokimi rastmi cen inputov, ki jih na kmetijah rabimo za kmetijsko pridelavo. Stanje postaja alarmantno, saj le rahlo naraščajoče odkupne cene kmetijskih pridelkov nikakor ne morejo nadoknaditi divje rasti stroškov pridelave.*

V zadnjih mesecih letošnjega leta se razmere na trgih odvijajo izrazito v škodo kmetijstva, pri čemer kratkoročna nihanja lahko prizadenejo pomemben segment kmetijskih proizvajalcev. Ker poslovni procesi v kmetijstvu potekajo vsakodnevno, so takšni večji sunki v določenih krajših obdobjih za številne kmetije lahko usodni.

Že v letošnjem poznem poletju smo ugotavljali, da je prihajalo do resnih zaostritev pogojev pridelovanja, posebej z izjemno visokimi rastmi cen inputov, ki jih na kmetijah potrebujemo v kmetijski pridelavi.

Navedena gibanja zaznava (sicer s časovnim zamikom) tudi uradna statistika, katera spremlja pridelavo, odkup in cene pri pridelovalcih ter gibanje cen repromateriala v kmetijstvu.

|  |  |  |
| --- | --- | --- |
| **Indeksi cen inputov v kmetijstvu (preračun iz povpr.2015=100)** | | |
|  | okt.21/okt.20 | okt.21/mar.21 |
| **PROIZV. IN STOR. ZA TEKOČO PORABO V KMET. (INPUT 1)** | 124,2 | 114,7 |
|  |  |  |
| **SEMENA IN SADIKE** | 98,5 | 100,0 |
| **Motorna goriva** | 139,6 | 117,3 |
| **GNOJILA IN SREDSTVA ZA IZBOLJŠAVO TAL** | 227,2 | 183,9 |
| **SREDSTVA ZA VARSTVO RASTLIN** | 100,5 | 100,0 |
| **VETERINARSKE STORITVE** | 101,3 | 100,0 |
| **KRMILA** | 117,6 | 107,4 |
|  |  |  |
| **PROIZV. IN STOR. ZA INVEST. V KMET. (INPUT 2)** | 105,7 | 103,5 |
|  |  |  |
| **SKUPAJ (INPUT 1 + INPUT 2)** | 117,9 | 111,0 |
| Vir: Statistični urad Republike Slovenije |  |  |
| preračuni indeksov: KGZS |  |  |

Na Kmetijsko gozdarski zbornici Slovenije spremljamo in analiziramo dogajanja v pridelavi in na kmetijskih trgih z veliko zaskrbljenostjo. Najnovejši podatki, zbrani z anketiranjem naših kmetij, kažejo, da se zgodnjejesensko divjanje cen repromateriala ne umirja, temveč še naprej presega vse razumne okvire.

Ugotovitve so resnično srhljive: ob občutnih podražitvah energije, predvsem goriv (ki so sicer prizadele vse sektorje gospodarstva), so podivjale cene inputov v rastlinski pridelavi, ki so v zadnjih nekaj mesecih glede na pomladanske mesece letošnjega leta porastle do neslutenih višin: zaščitna sredstva za varstvo rastlin so se podražila za 15,4 %, seme za 41,3 %, gnojila pa za kar neverjetnih 107,2 %.

**CENE INPUTOV v obdobju pomlad - zima 2021**

|  |  |  |  |  |  |  |
| --- | --- | --- | --- | --- | --- | --- |
| **CENE INPUTOV v obdobju pomlad - zima 2021** |  | **povpr.cene** | **povpr.cene** | **indeks** | **povpr. cene** | **Indeks** |
|  | **enota mere** | **pomlad 2021** | **sept. 2021** | **sep.21/**  **pomlad 2021** | **nov.21** | **nov.21/**  **pomlad 2021** |
| SEME |  | **100** |  | **139** |  | **141,3** |
| Pšenica | eur/kg | **0,560** | 0,68 | 121 | 0,753 | 134,5 |
| Koruza | 25 MK | **41,920** | 63,1 | 151 | 69,500 | 165,8 |
| krompir | eur/kg | **0,918** | 1,325 | 144 | 1,134 | 123,5 |
| GNOJILA |  | **100** |  | **124** |  | **207,2** |
| urea | eur/kg | **0,490** | 0,575 | 120 | 0,861 | 175,8 |
| NPK 15-15-15 | eur/kg | **0,440** | 0,51 | 116 | 0,723 | 164,2 |
| KAN | eur/kg | **0,260** | 0,355 | 137 | 0,732 | 281,5 |
| VARSTVO RASTLIN |  | **100** |  | **125** |  | **115,4** |
| Roundup energy | €/l | **9,550** | 10 | 105 | 9,763 | 102,2 |
| Boom efekt | eur/l | **7,820** | 10,55 | 135 | 11,003 | 140,7 |
| Switch 62,5 WG | €/kg | **147,720** | 159,7 | 108 | 157,193 | 106,4 |
| Delan 700 WG | €/l | **56,120** | 83,7 | 149 | 60,900 | 108,5 |
| Delan pro | €/l | **15,130** | 19,08 | 126 | 18,040 | 119,2 |
| KRMILA |  | **100** |  | **138** |  | **156,2** |
| soja (tropine) | eur/kg | **0,538** | 0,5725 | 106 | 0,790 | 146,7 |
| sončnične tropine | eur/kg | **0,356** | 0,425 | 119 | 0,520 | 146,1 |
| repične tropine | eur/kg | **0,353** | 0,355 | 101 | 0,435 | 123,1 |
| ječmen | eur/kg | **0,199** | 0,305 | 153 | 0,337 | 169,6 |
| koruza | eur/kg | **0,206** | 0,39 | 189 | 0,430 | 208,4 |
| pšenica | eur/kg | **0,214** | 0,335 | 157 | 0,350 | 163,6 |
| tl štarter | eur/kg | **0,394** | 0,519 | 132 | 0,643 | 163,3 |
| super U | eur/kg | **0,397** | 0,8 | 202 | 0,497 | 125,3 |
| BEK 1 | eur/kg | **0,301** | 0,64 | 213 | 0,480 | 159,6 |

*Vir podatkov: cene s kmetij zbrali Kmetijsko gozdarski zavodi pri KGZS*

Zbrani podatki nakazujejo, da se je poleti zaznani trend občutne rasti cen repromateriala (razen pri sredstvih za varstvo rastlin) podaljšal v zimsko obdobje.

Še hujše pa so razmere v živinorejski proizvodnji: poleg naštetih podražitev, ki bremenijo tudi pridelavo krme, so se izjemno močno podražile tudi vse vrste krme, za ogromnih 56,2 %.

**ODKUPNE CENE KMETIJSKIH PRIDELKOV v obdobju pomlad - zima 2021**

Uradna statistika je v obdobju med marcem in oktobrom zaznala naslednje gibanje odkupnih cen:

|  |  |  |
| --- | --- | --- |
| **Indeksi cen kmetijskih pridelkov pri pridelovalcih (preračun iz povpr. 2015=100)** | | |
|  |  |  |
|  | okt.21/okt.20 | okt.21/mar.21 |
| **KMETIJSTVO – SKUPAJ** | 120,6 | 112,1 |
| **RASTLINSKI PRIDELKI** | 129,7 | 106,7 |
| **ŽITA** | 177,2 | 160,0 |
| **Pšenica in pira** | 138,3 | 125,5 |
| **Koruza v zrnju** | 177,7 |  |
| **Oljnice** | 156,7 |  |
| **Sveže zelenjadnice** | 108,7 | 63,9 |
| **Krompir** | 174,6 | 189,2 |
| **Sveže sadje** | 149,9 | 110,1 |
| **Jabolka, namizna** | 159,3 | 107,2 |
| **Vino** | 96,5 | 103,6 |
| **ŽIVALI ZA ZAKOL** | 109,6 | 106,2 |
| **Govedo** | 120,5 | 112,9 |
| **Prašiči** | 97,6 | 100,0 |
| **Mleko, kravje** | 108,3 | 107,1 |
| **Jajca** | 105,0 | 91,7 |
| Vir: Statistični urad Republike Slovenije |  |  |
| preračuni indeksov: KGZS |  |  |

Ob teh popravkih odkupnih cen kmetijskih pridelkov je treba upoštevati pomembno zmanjšanje obsega pridelave zaradi naravnih katastrof (pozeba, toča, suša). Tako nekaj višje odkupne cene niti približno ne omogočajo ohranjanja dohodka kmetijskih gospodarstev, niti obnavljanja pridelave v bodoče.

Vir: SURS, preračun KGZS

V jesenskih mesecih so se cene ključnih živinorejskih proizvodov (razen govejega mesa) popravile le za nekaj odstotkov, v primerjavi s povprečnimi odkupnimi cenami v ostalih članicah Evropske unije pa zaostajajo še naprej tudi cene govejega mesa za okroglih 15 %.

Na težak finančni položaj kmetij kaže tudi statistika: SURS ocenjuje, da se bo faktorski dohodek v kmetijstvu, ki obsega ustvarjeno neto dodano vrednost, od katere so odšteti drugi davki na proizvodnjo in h kateri so prištete druge subvencije na proizvodnjo, kljub občutno višjim cenam v letu 2021 zaradi slabše letine, glede na lansko leto, zmanjšal realno za okoli petino.

### Kmetijstvo v prihajajočem letu 2022: negotovost in dražja proizvodnja hrane

Letošnje podražitve energentov, gnojil, semen in vsega drugega, za kmetovanje nujnega repromateriala bodo tudi prihodnje leto podražile kmetovanje in proizvodnjo hrane. Negotovosti glede cenovnih nihanj na domačem in tujih trgih nikakor niso zanemarljive. Nasprotno, nekatere napovedi kažejo, da se bodo cene repromateriala dvigale še tudi v prvi polovici leta 2022.

Za rast cen kmetijskih surovin na svetovnih trgih se omenja več razlogov, med njimi okrevanje evropskega, ameriškega in kitajskega gospodarstva. Zaradi podražitve zemeljskega plina v Evropi so se cene gnojil v zadnjem letu praktično podvojile. Kot smo že izpostavili, se je v zadnjih mesecih močno podražila tudi krma.

Pogled na svetovne trge kmetijskih pridelkov kaže na to, da bodo ostale cene blizu desetletnih vrhov tudi v letu 2022 kot posledica visokih cen energije, dragih prevozov, podnebnih sprememb in ob močnejšemu dolarju.

Med glavnimi žiti se je letos podražila tudi pšenica – v povprečju za dobro četrtino v letu dni, novembra pa je dosegla na tujih borzah tudi svoj večletni rekord. Napovedi za naslednje leto sicer kažejo na znaten upad cene, ni pa gotovosti, saj razen razmeroma slabe pridelave zaradi neugodnih vremenskih razmer, trg destabilizira še Rusija z zaostritvijo svojega režima izvoznih kvot. To bi seveda dvignilo ceno pšenici in tudi drugim žitom na mednarodnem trgu.

Med prehrambnimi surovinami, ki so najbolj pod vplivom energentov, sta na tujih borzah koruza in sladkor. Letos se je koruza, ki se uporablja tako za krmo za živali kot tudi za najrazličnejše prehrambne izdelke ali kot etanolno gorivo, v povprečju glede na lani podražila za 60 odstotkov. Obstajajo napovedi, da se bo njena cena prihodnje leto glede na letošnje povprečje znižala za več kot 10 odstotkov. Pri sladkorju, ki se je letos v primerjavi z lanskim povprečjem podražil za 40 odstotkov, pa naj bi se v letu 2022 še za dodatnih par odstotkov.

1. **PREGLED DELA KGZS V LETU 2021**

Kmetijsko gozdarska zbornica Slovenije zaključuje leto 2021 s 106.035 člani, od tega je 104.495 fizičnih in 1.540 pravnih oseb. V okviru KGZS deluje 32 strokovnih odborov, ki so posvetovalni organi Sveta in Upravnega odbora KGZS, ki sta najvišja organa zbornice. V odbore je imenovano 288 članov, ki oblikujejo stališča do predlogov zakonodaje na vseh ravneh ter dajejo predloge in rešitve za napredek kmetijstva ter razvoja podeželja. V letu 2021 je bilo izvedenih 96 sej odborov.

KGZS izvaja strokovne naloge in skrbi za promocijo kmetijstva ter podeželja. V KGZS delujejo javne službe, kot so: kmetijsko svetovanje, strokovne naloge v živinoreji, strokovne naloge v proizvodnji kmetijskih rastlin in zdravstveno varstvo rastlin. V sistemu KGZS delujejo laboratoriji za analize mleka, vina in tal ter poskusni centri za sadjarstvo in oljarstvo, trsničarski centri ter osemenjevalna središča za bike in merjasce.

Pri rezultatih dela Kmetijsko gozdarske zbornice Slovenije - na strokovnem področju ter njeni zastopstveni vlogi kmetijstva in podeželja - opravljajo pomembno delo številni posamezniki, ustanove in organizacije, ki delujejo znotraj zborničnega sistema ali z njim sodelujejo. Člani zbornice in različni strokovni sodelavci prek zborničnega sistema v organih KGZS (svet KGZS, upravni odbor, strokovni odbori in komisije, sveti območnih enot ter odbori izpostav) sooblikujejo kmetijsko politiko na državni, regionalni in lokalni ravni. Sodelovanje z občinami in drugimi lokalnimi skupnostmi ter državo je ključnega pomena za izboljšanje položaja kmeta in prenos konkretnih težav s kmetij v reševanje odgovornim organom.

**KGZS za leto 2021 izpostavlja nekaj aktivnosti:**

**1. *Strateški načrt (SN) skupne kmetijske politike za obdobje 2023-2027***

V letu 2021 je bilo veliko časa namenjenega pripravi strateškega načrta (SN) skupne kmetijske politike za obdobje 2023-2027. Zbornica je predlog obravnavala na vseh ravneh, tako strokovne službe kot voljeni organi. Končno besedo je imel svet KGZS, ki je na treh izrednih sejah obravnaval predlog SN. Ob številnih vsebinskih pobudah je bil ključen poudarek, da sredstva, ki jih namenja EU in del, ki ga mora dodati država, niso dovolj niti za obstoj, kaj šele za razvoj slovenskega kmetijstva in podeželja.

Svet KGZS je na podlagi izračunov zahteval, da se sredstva v petletnem obdobju povečajo za 380 milijonov evrov. Po dolgotrajnih pogajanjih je Vlada RS odobrila dodatnih **310 milijonov evrov sredstev.** Na KGZS ocenjujemo, da bo s temi sredstvi možno pomembno prispevati k izboljšanju konkurenčnosti slovenskega kmetijstva ob zagotavljanju obdelanosti podeželja, varovanju okolja in dobrega počutja živali.

**Sicer pa med vsebinskimi poudarki KGZS, ki so vključeni v strateški načrt, izpostavljamo:**

* večino sredstev za neposredna plačila bo Slovenija v prihodnje plačevala prek osnovne dohodkovne podpore za trajnostnost – to je možno, zato ker je višina sredstev za okoljske namene v drugem stebru tako visoka, da jed Sloveniji omogočeno zmanjšanje ovojnice za intervencije shem za podnebje in okolje (SOPO)
* dogovor glede degresije; pomeni postopno zmanjševanje plačil glede na velikost posesti prejemnika;
* model neposrednih plačil SN 2023-2027 prvič uvaja povsem novo dopolnilno prerazporeditveno plačilo, ki se bo namenilo vsem kmetijskim gospodarstvom za prvih 8,2 ha;
* bolj uravnoteženo podpiranje različnih sektorjev;
* pri proizvodno vezanih plačilih je pri opredelitvi prevladala metoda izračunov, ki so prikazali realno stanje sektorjev v težavah;
* ponovna uvedba proizvodno vezanih plačilih za krave dojilje;
* **za investicije v kmetijstvu bo na voljo bistveno več sredstev kot v sedanjem programskem obdobju z bolj ciljno naravnanimi intervencijami;**
* za območja z omejenimi možnostmi za kmetijsko dejavnost bo na voljo dodatnih 20 milijonov evrov, kjer pa je še nekaj neznank, saj še ni določena nova metodologija izračunavanja vrednosti točk;
* intervencije KOPOP so zastavljene dovolj široko, da jih bodo kmetje lahko izvajali;
* v sistem se vrača integrirana pridelava sadja, grozdja, vrtnin, poljščin, hmelja in oljk;
* uvedena je intervencija ohranjanje in vzdrževanje pasišč za prostoživeče rastlinojede;
* uvedba intervencije medgeneracijski prenos znanja;
* pomembno je tudi, da so bile umaknjene iz SN nekatere intervencije, ki bodo lahko financirane iz drugih virov npr. urejanje hudournikov.

**2. *Pravno svetovanje***

Našim članom smo v letu 2021 svetovali v okviru protikorona ukrepov ter ukrepov kmetijske politike (neposredna plačila, plačila za ukrepe razvoja podeželja, ipd.), poleg tega smo jim pomagali s svetovanji na področju stvarnopravnih in obligacijskopravnih zadev (dedovanje, pogodbe, zemljišča). Opravljenih je bilo prek 1.300 pravnih svetovanj (pravni nasveti, pritožbe, tožbe), objavljenih več strokovnih pravnih člankov. V letu 2021 smo sodelovali pri pripravi in spremembah desetih zakonov, ki se nanašajo na kmetijsko dejavnost. Med dosežki izpostavljamo ponovno, že tretjo možnost pridobitve enkratnega solidarnostnega dodatka za kmečke žene, ki jo zajema osnutek PKP 10, ter zadržanje izdajanja odločb FURS za obvezen vstop kmetov v sistem DDV.

**3. *Projektno delo in javna naročila***

**Zaključek EIP projekta Seneno meso in mleko**

S koncem leta 2021 se bo zaključilo delo na EIP projektu Seneno meso in mleko. V sklopu triletnega projekta, ki smo ga vodili na KGZS, smo s partnerji projekta na ravni Evropske unije pridobili dovoljenje za uporabo slovenskega izraza »seneno mleko« na izdelkih iz mleka senene prireje. Prav tako je senena prireja umeščena v krovno evropsko zakonodajo. Z različnimi dejavnostmi smo poskrbeli za prenos znanja. Projekt je uspešno zaključen, naša največja zmaga je, povečana prepoznavnost senenega mesa in mleka ter zavedanje rejcev glede možnosti za dodaten vir prihodka na kmetijah, predvsem na tistih, ki delujejo na OMD območjih.

**Javna naročila**

KGZS izvaja vrsto javnih naročil, ki jih pridobi prek razpisov. Večina jih je namenjena podpori izvajanju ukrepov kmetijske politike. V okviru Programa razvoja podeželja izvajamo javna naročila s področja svetovanja in prenosa znanja. V letu 2021 smo prek javnih naročil pridobili za več kot 700.000 EUR sredstev za namen izvedbe usposabljanj ali individualnih svetovanj, v letu 2022 je predvidena še boljša realizacija. Aktivnosti na področju javnih naročil zajemajo uspešno prijavo, koordinacijo in skupno izvedbo vseh osmih Zavodov KGZS ter pripravo zaključnega poročila. Cilj je uspešna kandidatura na javnih razpisih ter optimalna izvedba.

**V letu 2021 je bila KGZS uspešna na 12. razpisih za javna naročila:** Usposabljanje za potrebe izvajanja ukrepa Dobrobit živali iz PRP RS za obdobje 2014-2020 za leto 2021 – DŽ 2021; Redno usposabljanje KOPOP za leti 2021 in 2022 – Usposabljanje KOPOP 2021; Usposabljanje za ukrep ekološko kmetovanje za leti 2021 in 2022 – Usposabljanje EK 2021; Izvedba individualnih svetovanj KOPOP 2021 – IS KOPOP 2021; Izvedba individualnih svetovanj Ekološko kmetovanje 2021 – IS EK 2021; Izdelava načrta preusmeritve kmetijskega gospodarstva v prakse in metode ekološkega kmetovanja - PEK 2021; Izvedba demonstracijskih projektov razvoja dopolnilnih dejavnosti, podjetništva, in trženja na kmetijah; Priprava novih programov Dobrobiti živali, posodobitev programov DŽ, pregled gospodarstev in priprava izjave zootehnika na področju prašičereje za leto 2021 – DŽ prašiči 2021; Priprava novih programov Dobrobiti živali, posodobitev programov DŽ, pregled gospodarstev in priprava izjave zootehnika na področju prašičereje za leto 2021 – DŽ prašiči 2022; Izdelava in dopolnitve programov aktivnosti za leto 2021– PA 2021; Izdelava in dopolnitve programov aktivnosti za leto 2022 – PA 2022; Usposabljanje za namen predelave in trženje kmetijskih proizvodov

**Uspešen zaključek petih javnih naročil:** Izvedba svetovanja EK 19/20 za leto 2020; Izvedba svetovanja KOPOP 19/20 za leto 2020; PEK 19/20 za leto 2020; Redno usposabljanje KOPOP 19/20 za leto 2020; Usposabljanje DŽ za operacijo DŽ-govedo, za operacijo DŽ- drobnica in za operacijo DŽ-prašiči, za leto 2020

**4. *FADN***

S strani Evropske komisije je določeno, da mora Slovenija vsako leto predložiti poročila FADN za 908 tržnih kmetijskih gospodarstev. V kolikor Slovenija ne bi zagotovila ustreznega števila poročevalskih kmetij (manj kot 80 %), bi se standardno plačilo za obdelavo podatkov znižalo za 20 %. V primeru, da sploh ne bi posredovali poročil, pa bi EU lahko posegla po bolj drastičnih ukrepih, kot naprimer ustavitev izplačil iz skladov EU. Javna služba kmetijskega svetovanja pri KGZS je tako skupaj z računovodskima pisarnama na KGZS – Zavodu Kranj in Zavodu Ptuj, MKGP ter KIS v letu 2021 zagotovila podporno okolje za poročevalske kmetije, ki sodelujejo v reprezentativnem vzorcu FADN. Ta za leto 2021 vključuje 863 kmetij. Tekom leta smo kmetije usposabljali za vodenje FADN, jim svetovali in nudili pomoč pri izpolnjevanju obrazcev ter analizi poročil. Pripravljenih in objavljenih je bilo več gradiv, obvestil ter člankov za objavo na spletni strani, posebej smo bili veseli povabila s strani ZSPM in FADN predstavili na spletnem seminarju.

**5. *Delo z mladimi kmeti***

Pri delu z mladimi kmeti v letu 2021 izpostavljamo uspešno soorganizacijo tradicionalnega 6. srečanja mladih prevzemnikov; sodelovanje pri pripravi intervencije za mlade kmete in medgeneracijski prenos znanja; uspešno sodelovanje na področju mladih kmetov z MKGP in ZSPM; svetovanje in pomoč pri 3. javnem razpisu za majhne kmetije; svetovanje in pomoč pri javnem razpisu za mlade kmete.

V sodelovanju z ZSPM in Zavodi KGZS je bilo izvedeno 49. državno tekmovanje v znanju iz kmetijstva, kviz »Mladi in kmetijstvo« 2021 ter izbor Inovativni mladi kmet 2021.

Na izboru IMK 2021 je sodelovalo 12 kandidatov, strokovna komisija jih je obiskala in ocenila, oblikovana so bila gradiva s podatki kmetij in opisi. Zmagovalcu je naziv Inovativni mladi kmet 2021 podelil predsednik Republike Slovenije, ki je v predsedniški palači gostil zaključni dogodek. Gre za medijsko odmeven dogodek, ki ga je prejemnik naziva IMK 2021 nadgradil s prejemom evropske nagrade za najboljši projekt za izboljšanje podeželskih območij.

**6. *Priložnost in sredstva za male kmetije***

Zbornica se je intenzivno zavzemala za sprejetje podukrepa 6.3 - za male kmetije. Gre namreč za kmetije, ki do sedaj niso imele možnosti kandidirati na nobenem razpisu, novi podukrep jim je omogočil pridobiti vsaj nekaj nepovratnih sredstev za investicije. Prav tako smo bili na zbornici uspešni s predlogom, da se iz dohodnine izločijo sredstva, ki so jih upravičenci namenili za investicije in so zanje priložili račune ter dokazila o plačilu. Ocenjujemo, da je bila izvedba prvega javnega razpisa zelo uspešna tudi po zaslugi službe kmetijskega svetovanja pri KGZS in njenega truda za promocijo razpisa.

**Strokovne naloge in prenos znanja:**

**7. *Zbirne vloge***

Elektronsko izpolnjevanje zbirnih vlog za leto 2021 je potekalo prilagojeno, z upoštevanjem vseh varnostnih priporočil za zajezitev širjenja epidemije COVID 19. Kmetijskim svetovalcem pri KGZS je ob dobrem sodelovanju z ARSKTRP in MKGP uspelo pomagati vsem vlagateljem, ki so prosili za pomoč pri izpolnjevanju zbirne vloge. Na zbornici ocenjujemo, da je bila kampanja za oddajo zahtevkov za ukrepe kmetijske politike uspešno izvedena. S temi aktivnostmi smo omogočili, da bo na slovenske kmetije prišlo več kot 220 milijonov evrov.

KGZS je z osmimi KGZS Zavodi nudila upravičencem pomoč pri elektronskem izpolnjevanju in oddaji zbirnih vlog na 72 lokacijah po vsej Sloveniji, pomoč vlagateljem pri vlaganju zahtevkov je nudilo 217 kmetijskih svetovalcev.

V rednem in zamudnem roku za oddajo zahtevkov za leto 2021 je bilo oddanih 56.201 zbirna vloga. Večina vlagateljev (99 %) se je po pomoč pri izpolnjevanju zbirne vloge in ostalih zahtevkov obrnila na izpostave Javne službe kmetijskega svetovanja pri KGZS.

Zbornica je sodelovala pri spreminjanju in dopolnjevanju zakonodaje s področja ukrepov kmetijske politike za leto 2021 ter pripravi podzakonskih aktov, ki so potrebni za vlaganje zahtevkov za površine in živali (neposredna plačila, KOPOP, EK, OMD in dobrobit živali). Pripravljena so bila različna informiranja upravičencev ukrepov kmetijske politike, članki in prispevki za radijske oddaje ter sprotno posodabljanje informacij na spletni strani [www.kgzs.si](http://www.kgzs.si).

***8. CECRA standard usposobljenosti za delo v kmetijskem svetovanju***

Od leta 2018 je KGZS akreditirana institucija za usposabljanje kmetijskih svetovalcev za pridobitev mednarodnega certifikata CECRA za Slovenijo, ki predstavlja mednarodno dokazilo o usposobljenosti za delo v kmetijskem svetovanju. Vsaka akreditirana institucija mora zagotavljati ustrezno usposobljene trenerje za izvajanje modulov za svetovalce, tako smo v letu 2021 dodatno usposobili dve osebi za trenerje CECRA. Že usposobljena trenerja pa sta izvedla usposabljanje za prvo generacijo svetovalcev za pridobitev certifikata CECRA.

***9. Nacionalna poklicna kvalifikacija (NPK)***

Kmetijsko gozdarska zbornica se z razpisom komisij NPK prilagaja potrebam kmetov in jim omogoča, da ovrednotijo svoja znanja, ki jih pridobijo z delom in različnimi izobraževanji, katerih pester nabor najdejo tako na zbornici kot tudi na naših zavodih.

Kot izvajalec postopkov za ugotavljanje in potrjevanje nacionalnih poklicnih kvalifikacij (NPK) je Kmetijsko gozdarska zbornica Slovenije je v letu 2021 izvedla 23 komisij za pridobitev NPK. S področja primarnih kmetijskih dejavnosti: živinoreje, poljedelstva, sadjarstva, vinogradništva in zelenjadarstva, je certifikat prejelo 175 kandidatov ter dodatno 10 kandidatov s področja predelave kmetijskih proizvodov.

***10. Pridobitev izredne finančne pomoči za pridelovalce krompirja***

Pridelovalci krompirja so imeli lani in letos velike težave s prodajo krompirja, kar je posledica epidemije COVID-19 in posledično onemogočene prodaje prek ustaljenih prodajnih poti. Na pobudo zbornice sta pristojno ministrstvo in Vlada RS zagotovila finančno pomoč pridelovalcem krompirja na podlagi Zakona o interventnih ukrepih za omilitev posledic drugega vala epidemije COVID-19.

S sprejemom odloka o finančnem nadomestilu je bila pridelovalcem krompirja delno krita izguba. Višina pavšalnega finančnega nadomestila je znašala 1.200 eurov na hektar prijavljenih površin jedilnega krompirja. Najvišja skupna višina finančnega nadomestila na upravičenca je bila 20.000 eurov.

***11. Pridobitev izredne finančne pomoči rejcem drobnice***

Poleg ostalih deležnikov je bila s pobudo po dodatni pomoči rejcem drobnice aktivna tudi KGZS. Glede na dane pobude je pristojno ministrstvo MKGP v maju 2021 objavilo Odlok, ki je določal ukrepe, upravičence, pogoje, način izračuna in postopek dodelitve. S sprejemom odloka je bila rejcem drobnice v določene obsegu krita izguba zaradi posledic drugega vala epidemije COVID-19.

Višina pavšalnega finančnega nadomestila je znašala 67 EUR na GVŽ ovc oziroma koz.

***12. Predlog uveljavitve Pravilnika o biovarnosti***

Zaradi neusklajenosti s sistematičnim spremljanjem bolezni ter v ta namen predvidenih izrednih stroškov, ki niso doprinesli k sami biovarnosti, je KGZS ustavila Predlog zakonodaje Pravilnik o biovarnosti, ki ni ščitil slovenskih rej. Z ustavitvijo smo prihranili strošek slovenskim rejcem. Po naših ocenah je bilo živinorejskim kmetijam s tem prihranjenih 850.000 EUR. Zbornica bo tudi v prihodnje sodelovala pri oblikovanju predloga nacionalnega akta, da bo ta sprejemljiv za rejce in bo doprinesel k biovarnosti na kmetijah.

***13. Izvedba selekcijskega dela***

*Govedoreja -* Opravljenih je bilo več kot: 727.000 kontrol in nadkontrol mlečnosti; 77.500 preverjanj porekla živali; 700 odbir bikovskih mater; 240 vhlevljenih potomcev elitnih bikov v progeno testno postajo; 12.500 ocenjevanj zunanjosti pri prvesnicah; 725 kontrol prireje mesa.

*Prašičereja -* Opravljenih je bilo več kot: 3.200 načrtov parjenj; 9.000 ocen zunanjosti pri pujskih; 750 ocenjenih in odbranih plemenjakov; 2.500 ocenjenih in odbranih plemenic.

*Reja drobnice -* Opravljenih je bilo več kot: 16.700 kontrol mlečnosti; 13.000 kontrol reprodukcije, ki so pogoj za potrditev porekla; 3.000 odbranih plemenskih živali; 13.500 preverjan porekla jagnjet; 790 nalog iz področja selekcije.

***14. Gozdarstvo***

V letu 2021 smo na KGZS izvajali aktivnosti na področju obnove desetletnih načrtov za gospodarjenje z gozdovi in upravljanje z divjadjo. Na delavnicah v živo in po spletu ter pisnimi pripombami smo se zavzemali za znižanje številčnosti ključnih »problematičnih vrst divjadi«, jelenjadi, divjega prašiča, sive vrane, šakala…

Veliko lastnikov gozdov prepozna certificiran gozd kot prednost za nadaljnje trženje gozdnih lesnih sortimentov. Tako je pomembno delo KGZS na izvajanju regijske certifikacije gozdov po sistemu PEFC. Trend pristopov lastnikov se je nekoliko upočasnil, še vedno pa je pozitiven.

**Promocija, odnosi z javnostmi in mednarodno sodelovanje**

***15. Promocija in odnosi z javnostmi***

Zbornica je v letu 2021 s promocijskimi aktivnostmi utrjevala zavedanje pomena kmetijstva ter stanovskega povezovanja. Predstavitve so potekale na mednarodnem kmetijskem sejmu AGRA v Gornji Radgona (avgust), Mednarodnem obrtnem sejmu MOS v Celju (september) ter sejmu Narava zdravje v Ljubljani (oktober). Aktivnosti so se izvajale v omejenem obsegu, prilagojene epidemiji.

Organizirano je bilo tradicionalno vseslovensko srečanje kmetov na Ponikvi ter podelitev priznanj akcije S kmetije za Vas. Oba dogodka sta bila izvedena v hibridni obliki v živo in prek spleta.

O aktualnih zadevah smo redno obveščali voljene organe in druge člane zbornice prek elektronskih obvestil in s tem omogočili dostop ter pretok informacij o aktivnostih zbornice oziroma zborničnega urada. Povečali smo število objav na družbenih omrežjih (FB, Youtube) in naši spletni strani.

Pripravili smo **12** oddaj na radiu Ognjišče, izdali **6** številk glasila Zelena dežela v nakladi **94.000** izvodov. Organizirali 6 novinarskih konferenc, poslali **36** sporočil za javnost in odgovorili na **46** novinarskih vprašanj. V okviru TV Zelena dežela je bilo objavljenih **24** videoposnetkov. Informacije so bile tedensko prek e-novic poslane približno **6.800** naročnikom.

***16. Zaživel spletni portal z bazo podatkov Dobrote slovenskih kmetij***

V letu 2021 je zaživel spletni portal z bazo podatkov Dobrote slovenskih kmetij ([www.dobroteslovenskihkmetij.si](http://www.dobroteslovenskihkmetij.si)), ki smo ga na zbornici zasnovali v sklopu EIP projekta Seneno meso in mleko, v sodelovanju s KGZS – Zavodom Ptuj. Prek njega želimo prispevati k razumevanju pomena pridelave hrane v neposredni bližini ter med različne skupine porabnikov širiti kulinarično ponudbo slovenskih kmetij. In prav v tem se naš portal razlikuje od ostalih. Baza podatkov je namreč združljiva z različnimi sistemi. Na portalu sodelujočim kmetijam se tako odpirajo možnosti za prodajo v javne zavode, zadruge, trgovske ter HORECA sisteme.

Sodelovanje je za ponudnike brezplačno, predstavljena živila so visoke kakovosti, pridelana in predelana na slovenskih kmetijah. Naj omenim še, da portal posebej izpostavlja pomen oznak shem kakovosti in priznanj ocenjevanj Dobrote slovenskih kmetij.

***17. Sodelovanje v posvetovalnem telesu EU in druge mednarodne aktivnosti***

KGZS s svojim predstavnikom sodeluje v Evropskem ekonomsko-socialnem odboru (EESO). Gre za posvetovalno telo Evropske unije, ki s strokovnimi nasveti pri odločitvah pomaga Evropski komisiji, Svetu in Evropskemu parlamentu.

KGZS se prav tako povezuje in sodeluje v različnih mednarodnih organizacijah, kot so COPA-COGECA, MEDAC (Mediterranean Advisory Council). Sodelujemo z državami Višegrajske skupine, kmetijskimi zbornicami in kmetijskimi organizacijami držav (skupina Treh morij), ki se nahajajo v Evropi blizu Baltskega, Črnega in Jadranskega morja: Avstrija, Bolgarija, Hrvaška, Češka, Estonija, Latvija, Litva, Poljska, Romunija, Slovaška, Slovenija in Madžarska.

KGZS sodeluje z alpsko konvencijo in ima člana v upravnem odboru mednarodne organizacije kmetijskih svetovalcev **EUFRAS**, ki združuje **36** organizacij iz **24** držav ter predsednika v organizaciji kmetijskih svetovalcev JV Evrope **SEASN**.

KGZS je prav tako aktivno vključena v delo evropske podeželske mreže **ERDN** *(The European Rural Development Network),* ki združuje predstavnike kmetijskih svetovalcev, ministrstev ter raziskovalnih organizacij Evropske unije. Specialisti KGZS sodelujejo v EIP-AGRI fokusnih skupinah.

1. **NAČRTI ZA 2022**

Že pred več kot 50 leti so bili postavljeni jasni cilji, ki jih mora zasledovati kmetijska politika za razvoj kmetijstva in podeželskega prostora. To so: večja kmetijska produktivnost, skrb za življenjski standard kmetov, stabilizacija trga, primerna oskrba in razumne cene za potrošnika. Tem ciljem sledi tudi delovanje KGZS.

Lahko ugotovimo, da zbornica zastopa svoje člane, javni interes in opravlja strokovne naloge s področja kmetijstva, gozdarstva in ribištva in sledi prej omenjenim ciljem. Predvsem pa nas v prihodnosti čakajo novi izzivi, ki so povezani s sprejemanjem zakonodaje na vseh področjih, urejanju razmer v prehranski verigi in s tem izboljšanje dohodkovnega položaja v kmetijstvu, promociji slovenskega kmetijstva in slovenske hrane našemu potrošniku, delovanjem kmetijske svetovalne službe in vseh javnih služb, ki delujejo v okviru KGZS. Nov izziv pa predstavlja tudi začetek priprav za izvajanje skupne kmetijske politike v novem programskem obdobju 2023 – 2027.

Izvajanje projektov financiranih iz EU sredstev in javnih naročil bo tudi v prihodnje predstavljalo pomembno orodje za krepitev razvoja podeželja kot tudi pomemben finančni vir za delovanje celotnega zborničnega sistema. Pri sodelovanju z lokalnimi skupnostmi bo poseben poudarek dan vsebini in obsegu programov, ki spodbujajo nadaljnji razvoj kmetijstva. V letu 2022 nadaljujemo z aktivnostmi, s katerimi želimo naše člane ozavestiti o potrebi pridobitve certifikata PEFC. Dopolnilne in dodatne dejavnosti na kmetijah so pomembna oblika, ki lahko prispeva k večanju števila delovnih mest in izboljšanja dohodka. Zato bomo vztrajali na rešitvah, ki bodo oblikovale spodbudno poslovno okolje.

Pri problematiki upravljanja z divjadjo in zvermi pričakujemo, da se bodo uvedle sistemske izboljšave. Prilagajanje na podnebne spremembe tako z vidika preventivnih ukrepov kot sistema odprave posledic ostaja pomembna usmeritev tudi naprej.

Poleg vseh teh nalog pa bodo cilji našega delovanja v letu 2022 usmerjeni predvsem v:

1. povečanje zadovoljstva članov KGZS pri delovanju zbornice;
2. aktivnosti za zagotavljanje pokrivanja stroškov kmetijske pridelave,
3. zagotavljanje pogojev za celovito delovanje strokovnih služb znotraj celotnega zborničnega sistema;
4. povečanje ugleda zbornice in povečanju stanovske pripadnosti;
5. osveščanju slovenske javnosti o pomenu domačih kmetijskih proizvodov;
6. enakovreden partnerski odnos pri pogajanjih z ministrstvom za kmetijstvo, gozdarstvo in prehrano ter drugimi ministrstvi;
7. sodelovanje z ostalimi nevladnimi organizacijami v kmetijstvu, gozdarstvu in ribištvu v Sloveniji.
8. dobro sodelovanje z Državnim zborom in Državnim svetom Republike Slovenije.

Kmetijsko gozdarska zbornica Slovenije bo tudi v letu 2022 prek vseh svojih struktur zastopala interese slovenskega kmetijstva, gozdarstva, ribištva slovenskega podeželja, slovenske predelovalne industrije, zadružništva in slovenskega potrošnika. Pozorno bomo spremljali vsa dogajanja povezana s kmetijstvom, gozdarstvom in ribištvom in se nanje tudi prek strokovnih služb, voljenih organov, članstva KGZS in medijev ustrezno odzivali.

Ugotavljamo, da se je prepoznavnost Kmetijsko gozdarske zbornice Slovenije tudi v letu 2021 povečala, da se je povečala seznanjenost članov z delovanjem zbornice in da člani zaupajo strokovnim službam v okviru Kmetijsko gozdarske zbornice Slovenije. Tudi v letu 2022 bomo nadaljevali s promocijo Kmetijsko gozdarske zbornice Slovenije, promocijo kmetijstva in podeželja in kakovostnim delom strokovnih služb in organov KGZS tako na ravni območnih enot, odborov izpostav in organov, kot tudi na ravni celotne države.